Frankryk besorg oor ANC se onteienings- en beleggingswetsontwerpeElisabeth Barbier, Franse ambassadeur in Suid-Afrika Foto: http://www.ambafrance-rsa.org/ Elisabeth Barbier, die Franse ambassadeur in Suid-Afrika, het in ŉ gesprek met die VF Plus haar kommer uitgespreek oor die ‘rigting’ wat die ANC-regering inslaan en sê hulle voel nie ‘gemaklik’ oor Franse beleggings in Suid-Afrika nie. Anton Alberts, woordvoerder van die VF Plus, het gesê hy en Barbier het oor die ANC-regering se reeks wetsontwerpe oor onteiening en belegging gesels en sy het laat blyk dat dit die Franse regering bekommer en dat hulle die situasie dophou om te sien hoe dit ontwikkel. Barbier het bygevoeg die Franse regering is bekommerd oor die toekoms van Franse beleggings in Suid-Afrika. Luidens ŉ artikel wat Vrydag in die Business Day verskyn het onder die opskrif ‘Barrage of new laws alarms US firms in SA’, word geskryf dat die Amerikaners oor dieselfde aspekte bekommerd is, het Alberts bygevoeg. Volgens die artikel het die hoof van Amerika se Kamer van Koophandel in Suid-Afrika, Carol O’Brian, gesê hulle is bekommerd oor dieselfde wette, asook die voorgestelde wet rakende eiendom wat buitelanders in Suid-Afrika mag besit. Die Kamer verteenwoordig sowat 250 van die sowat 600 Amerikaanse maatskappye in Suid-Afrika, insluitend General Electric en Google. Alberts sal aanstaande Woensdag die kwessie met Amerikaanse ambassadeur bespreek. Alberts het gesê die ANC kry dit op hierdie manier weereens reg om ŉ eie doel te skop met sy ekonomiese beleid en hy gaan in die toekoms verantwoordelik wees om de facto-sanksies teen Suid-Afrika ingestel te kry weens disinvestering wat gaan plaasvind, veral as die onteienings- en beleggingswetsontwerpe wat tans in proses is, wette word. “Dit sal seker die eerste keer sedert 1994 wees dat ŉ regering dit regkry om de facto sanksies teen homself in te stel deur beleggers weg te jaag weens amptelike beleid- en wette,” het hy gesê. “Ons gaan dalk terug na die jare van apartheid-isolasie weens ŉ ideologies-gedrewe regering wat eintlik beheer word deur die SAKP. Dit sou snaaks gewees het as dit nie so hartseer was nie. Baie onskuldige mense sal uiteindelik hul werk verloor weens disinvestering.”